Speel-speel Speel-speel Kom word weer 'n kind, kom kuier en geniet! Jy het heeldag tyd... Daar is kopiereg op my skryfwerk en foto's. As jy dit wil gebruik is jy welkom, maar onthou om my te erken. Pages
Home / Tuisblad 15/03/2014
Kleur is orals Nà die baie reën lyk die wêreld sommer anders. Kom stap saam met my deur die tuin! GROEN mos klou vas teen klippe en boomstamme. Ek kan my verkyk aan die lyne en patrone van die ornamentele gras by die voëls se waterbak.
Kuns in die natuur. Bloedrooi blom die gerberas. Oos wes, tuis bes! Posted by
Sedert die 1e Maart 2014 reën en reën en reën dit aanmekaar hier in ons kontrei en in groot dele van ons lieflike land. By baie plekke is daar yslike oorstromings en baie skade en voel 'n mens jammer vir mense wat daardeur geraak word. Hoe klein is ons krag teen die mag van die natuur, ons is eintlik maar weerloos. Hier by ons het tot dusver 200mm. reën in twee weke geval. Dis BAIE! Vir iemand wat lief is vir foto's neem, is daar skielik sommer baie meer kiek-geleenthede. Ek sien prentjies in my tuin, prentjies wat weer gaan verdwyn as die son volgende week dalk skyn.
Die ou gekraakte sementpaadjie(wat ek nie wil regmaak nie, dit gee mos karakter!) 'n Blinknat paadjie na die voorste hekkie toe. Poele water oral. Groen, groen, groen.
Die tuin floreer!!
Chris en Brakkies doen voorraadopname! Voor die klein hekkie lê 'n dam, 'n plas, 'n poel! Hagar en Brakenjan wonder wanneer gaan die son weer skyn...
Druppels hang soos 'n kantgordyn van die dak af. NAT! Die wolke maak prentjies op die nat plaveisel, so mooi vir my! "Kom speel tog nou bal!"
'n Hadeda, die enigste een wat hoog en droog alles bo uit die denneboom dophou.
Wolke vol wit beloftes van nog reën. Herfs se eerste tekens hang in geelgroen blare buite. Nat appelkoosboomblare by die agterdeur. Die peppadews is groen-gelukkig! En die lugplant lag van blydskap! Posted by